En 20-årig morsingbo, der siden weekenden har været forsvundet, frygtes nu druknet, og Nordjyllands Politi koncentrerer derfor deres eftersøgning om Frederikshavn Havn hvor man onsdag leder i vandet med både. - Tirsdag ledte vi med hunde på den rute fra Frederikshavnerkroen til havnen, som vi formoder, han har taget, siger politikommissær Lars Jensen fra lokalpolitiet i Frederikshavn. - Samtidig kiggede vi på overvågning fra havnen, og der så vi en mand, der matcher beskrivelsen hoppe over hegnet klokken halv syv, lørdag morgen. Den 20-årige forlod Frederikshavnerkroen klokken 06.16, og politiets observationer passer derfor på tidslinjen. - Vi må desværre sige, at vi ikke har den store formodning om at finde ham i live, længere, siger Lars Jensen. Det var planen at den 20-årige skulle have overnattet ved en pårørende, men han dukkede altså aldrig op. Det har samtidig ikke været muligt at spore den 20-årige via hans telefon, som enten blev slukket eller løb tør for strøm på tidspunktet for mandens forsvinden.

Opsummering:
Efter at have eftersøgt en 20-årig morsingbo med hunde, koncentrerer Nordjyllands Politi nu deres søgen om Frederikshavn Havn.